**Ministru kabineta noteikumu projekta "Grozījumi Ministru kabineta 2010. gada 12. oktobra noteikumos Nr. 972 "Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums |  Ministru kabineta noteikumu projekts "Grozījumi Ministru kabineta 2010. gada 12. oktobra noteikumos Nr. 972 "Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu"" (turpmāk – projekts) izstrādāts, pamatojoties uz Ministru kabineta 2016. gada 5. jūlija sēdes protokollēmumu (prot. Nr. 33 14. § 1. punkts un 3.1. apakšpunkts), saskaņā ar kuru atbalstīts likumprojekts "Grozījumi Dokumentu juridiskā spēka likumā" un dots uzdevums Tieslietu ministrijai sadarbībā ar Finanšu ministriju izstrādāt un līdz 2016. gada 30. septembrim noteiktā kārtībā iesniegt izskatīšanai Ministru kabinetā tiesību akta projektu par grozījumiem Ministru kabineta 2010. gada 12. oktobra noteikumos Nr. 972 "Noteikumi par kārtību, kā veicami maksājumi valsts budžetā un tie atzīstami par saņemtiem, un prasībām tiešsaistes maksājumu pakalpojumu izmantošanai norēķinos ar valsts budžetu" (turpmāk – MK noteikumi Nr. 972), paredzot, ka tajos ietvertais regulējums ir attiecināms uz tiesu iestādēm un zvērinātiem tiesu izpildītājiem un valsts budžetā veicamiem maksājumiem par darbībām tiesu iestādēs un izpildu darbībās. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Ar MK noteikumiem Nr. 972 vienotā terminoloģijā un kārtībā ir reglamentēti visi valsts budžetā veicamo maksājumu pakalpojumu veidi un kārtība, kādā tie tiek atzīti par saņemtiem valsts budžetā, kā arī prasības tiešsaistes maksājumu pakalpojumu izmantošanai norēķinos ar valsts budžetu. Minētie noteikumi ir saistoši visām valsts budžeta maksājumus administrējošām iestādēm (tajā skaitā zvērinātiem notāriem). Vienlaikus MK noteikumu Nr.972 2. punktā noteikts izņēmums, ka tie nav attiecināmi uz tiesu iestādēm un zvērinātiem tiesu izpildītājiem un valsts budžetā veicamiem maksājumiem par darbībām tiesu iestādēs un izpildu darbībās. Būtiskākie apsvērumi šādam izņēmumam saistīti ar nespēju identificēt un piesaistīt reģistrētajai procesuālajai darbībai tiesu informatīvajā sistēmā vai Izpildu lietu reģistrā maksājumu, kas veikts uz kontu Valsts kasē, kā arī tas, ka atsevišķās situācijās šādus maksājumus tiesu informatīvajā sistēmā varēja konstatēt tikai pēc vairākām dienām, kas liedza tiesai pieņemt lēmumu, ievērojot likumos noteiktos procesuālos termiņus. Kopš MK noteikumu Nr. 972 izstrādes un spēkā stāšanās tiesu informatīvajā sistēmā ir veikti uzlabojumi, nodibinot tiešsaistes datu apmaiņu ar Valsts kases budžeta elektronisko norēķinu sistēmas „eKase” tiešsaistes datu apmaiņas moduli. Tā rezultātā nodrošināta automatizēta maksājumu datu informācijas apmaiņa starp Valsts kasi un tiesu informatīvo sistēmu. Tiesu informatīvās sistēmas tehniskais risinājums nodrošina iespēju veikt meklēšanu no Valsts kases saņemtajos maksājumu datos pēc dažādiem parametriem – maksājuma datuma, konta, maksātāja vārda, uzvārda, maksātāja konta numura, maksājuma mērķa, summas, maksātāja personas koda, reģistrācijas numura. Pēc attiecīgā maksājuma atrašanas to ir iespējams piesaistīt konkrētās lietas kartītei, kas nodrošina maksājuma identificēšanu konkrētā lietā, kā arī to, ka maksājums netiek izmantots atkārtoti. Ievērojot minēto, ir iespējams atteikties no apliecināta maksājuma uzdevuma iesniegšanas tiesā, jo par maksājuma esību (valsts un kancelejas nodevas, drošības naudas un ar lietas izskatīšanu saistīto izdevumu maksājumu dati) ir iespējams pārliecināties tiešsaistē Valsts kases budžeta elektronisko norēķinu sistēmā, ja maksātājs ir pievienojis izdruku no internetbankas par attālināti veikto maksājumu vai arī norādījis tiesai iesniedzamajos dokumentos informāciju par veikto maksājumu. Savukārt zvērinātiem tiesu izpildītājiem maksājumu atpazīšana un piesaiste tiks īstenota ar e-rēķinu tehnisko risinājumu. Proti, izpildu dokumenta iesniedzējam (piedzinējam), pirms izpildu dokumenta iesniegšanas zvērinātam tiesu izpildītājam, vajadzēs sistēmā ģenerēt rēķinu (informācija par to un saite uz šo sistēmu būs ievietota zvērinātu tiesu izpildītāju interneta vietnē [www.lzti.lv](http://www.lzti.lv) un Latvijas tiesu portālā [www.tiesas.lv](http://www.tiesas.lv)). Veicot šī rēķina apmaksu, maksājuma mērķī būs jānorāda rēķina numurs, lai sistēma varētu maksājumu automātiski atpazīt. Savukārt zvērināts tiesu izpildītājs, saņemot izpildu dokumentus un ievedot izpildu lietu, piesaistīs apmaksāto rēķinu konkrētajai izpildu lietai. Piesaistīt varēs tikai tādu rēķinu, kurš ir ar statusu "apmaksāts" unkurš nav piesaistīts kādai citai izpildu lietai. Piesaistot rēķinu, sistēma (pēc reģistrācijas numura vai personas koda) automatizēti pārbaudīs, vai rēķinā norādītais piedzinējs sakrīt ar kādu no lietā norādītajiem piedzinējiem. Ar to tiks izslēgta iespēja šādu maksājumu izmantot vēl citā izpildu lietā. Šāds risinājums šobrīd jau ir ieviests un darbojas elektronisko izsoļu vietnē, kur, maksājot izsoles dalības maksu un nodrošinājuma naudu, pirms tam tiek ģenerēts rēķins. Papildus minētajam, ņemot vērā, ka ar *Euro* ieviešanas kārtības likumu kopš 2014. gada 1. janvāra Latvijā ieviesta *euro* valūta, projektā ietverts tehniska rakstura grozījums, kas paredz MK noteikumu Nr. 972 pielikumā norādīto valūtu "lati" aizstāt ar *euro* valūtu. |
| 3. | Projekta izstrādē iesaistītās institūcijas | Tieslietu ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā paredzētie grozījumi attiecas uz tiesu iestādēm un zvērinātiem tiesu izpildītājiem. Atbilstoši Ministru kabineta 2010. gada 19. janvāra noteikumiem Nr. 66 "Noteikumi par zvērinātu tiesu izpildītāju skaitu, viņu amata vietām, iecirkņiem un to robežām" maksimālais zvērinātu tiesu izpildītāju skaits ir 116.Projekts attiecas uz jebkuru fizisko un juridisko personu, kuras vērsīsies tiesā vai pie zvērināta tiesu izpildītāja. Minētās personu grupas precīzu skaitlisko apmēru nav iespējams noteikt. Ikvienai fiziskai un juridiskai personai ir tiesības uz savu aizskarto vai apstrīdēto civilo tiesību, vai ar likumu aizsargāto interešu aizsardzību tiesā, kā arī lūgt nolēmuma piespiedu izpildi. Saskaņā ar Centrālās statistikas pārvaldes provizoriskajiem datiem Latvijā uz 2016. gada jūliju ir 1 959,9 tūkstoši iedzīvotāju[[1]](#footnote-1). Atbilstoši Latvijas Republikas Uzņēmumu reģistra apkopotajiem statistikas datiem 2016. gada jūnija beigās kā aktīvi reģistrēti 149 788komersanti un to filiāles.[[2]](#footnote-2)Projektā paredzētie grozījumi attiecas arī uz publisko tiesību subjektiem, kad tie vēršas tiesā vai pie zvērināta tiesu izpildītāja.Vienlaikus projekts attiecas uz Izpildu lietu reģistra un tiesu informatīvās sistēmas pārzini – Tiesu administrāciju. |
| 2. | Tiesiskā regulējuma ietekme uz tautsaimniecību un administratīvo slogu |  Ar projektā paredzētajiem grozījumiem tiek samazināts administratīvais slogs attiecībā uz jebkuru fizisku vai juridisku personu, kā arī valsts un pašvaldības iestādēm, kurām, veicot attālināti maksājumus par darbībām tiesu iestādēs un izpildu darbībās, vairs nebūs nepieciešams personīgi ierasties kredītiestādē, lai saņemtu apstiprinājumu attālināti veiktajiem maksājumiem. Tehniskais risinājums ļauj gan tiesām, gan zvērinātiem tiesu izpildītājiem tiešsaistē Valsts kases budžeta elektronisko norēķinu sistēmā pārliecināties par maksājuma esību, ja to rīcībā ir tikai informācija par maksājumu (piemēram, neapliecinātas maksājuma izdrukas veidā).  |
| 3. | Administratīvo izmaksu monetārs novērtējums |  Ar projektu netiek noteikti jauni vai papildu pienākumi informācijas sniegšanā. |
| 4. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu |  Paziņojums par sabiedrības līdzdalības iespējām publicēts 2016. gada1. augustā Tieslietu ministrijas interneta vietnē [www.tm.gov.lv](http://www.tm.gov.lv) sadaļas "[Izstrādes stadijā esošie projekti](https://www.tm.gov.lv/lv/sabiedribas-lidzdaliba/diskusiju-dokumenti)" apakšsadaļā "Tiesību akti"; pieejams šādā saitē: <https://www.tm.gov.lv/lv/cits/pazinojums-par-lidzdalibas-iespejam-noteikumu-projekta-noteikumi-par-kartibu-ka-veicami-maksajumi-va>. Projekts un tā anotācija pēc izsludināšanas Valsts sekretāru sanāksmē 2016. gada 25. augustā publiski pieejami arī Ministru kabineta interneta vietnē sadaļā "Tiesību aktu projekti". |
| 2. | Sabiedrības līdzdalība projekta izstrādē |  Projekts izstrādāts, konsultējoties ar tiesām un Tiesu administrāciju. |
| 3. | Sabiedrības līdzdalības rezultāti |  Tiesas un Tiesu administrācija atbalsta projektā ietverto regulējumu. Organizētās sabiedrības informēšanas ietvaros viedokļi par projektu nav saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildi atbilstoši kompetencei nodrošinās tiesu iestādes un zvērināti tiesu izpildītāji.Tiesu informatīvās sistēmas un Izpildu lietu reģistra pārziņa un turētāja funkcijas īsteno Tiesu administrācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem |  Ar projektu netiek paredzēta jaunu institūciju izveide vai esošo reorganizācija vai likvidācija. |
| 3. | Cita informācija | Nav. |

*Anotācijas III, IV un V sadaļa – projekts šīs jomas neskar.*

Iesniedzējs:

tieslietu ministrs Dzintars Rasnačs

20.09.2016. 9.45

1240

I.Oga

67036839; Inga.Oga@tm.gov.lv

1. Skat: <http://www.csb.gov.lv/statistikas-temas/iedzivotaji-galvenie-raditaji-30260.html> [↑](#footnote-ref-1)
2. Skat: <http://www.ur.gov.lv/statistika.html?a=1098> [↑](#footnote-ref-2)